정조 23년
寧越府使李敬五疏曰伏以臣猥膺分憂待罪本府于今十數月矣仰體懷保之聖念粗效撫字之微勞先察民情土俗次究邑瘼政弊區區愚計每以旣富方穀之道爲切實之策凡所以勸農務本之事不敢小忽而才不逮誠識未周事坐糜廩祿日夕惶愧迺於歲前祗受道臣頒示勸農政求農書綸音百回莊誦倍激愚衷豈不思所以對揚其萬一而臣誠愚陋旣昧古方奇策可得實效之道有足仰塵乙覽者又不敢以淺近浮雜掇拾張皇自速猥褻之誅徊惶悚惕稽遲月日者久矣嗚呼臣本以無似偏蒙天地父母生成之澤歷揚華顯屢典州郡頂踵毛髮罔非恩賜而緣臣賦性儱侗奇疾沈綿觸事昏憒無往非罪當此絲綸博詢之下含默不一言則是負臣心也負殿下也玆敢以膚淺易見之事仰陳愚悃而尾附本府些細妨民時之事伏願聖明垂察焉臣聞事有本末治有先後夫求農書所以勸農政也勸農政所以厚民生也厚民生所以固邦本也一念宵旰十行諄勤値玆建丑未之日誕降先庚甲之令以寓祈豐之義以廣在野之文凡在含生之倫孰不仰我聖上敦本懋實之盛德至意而竊以今日我東之農政言之則或恐猶屬乎治其末而事乎後者也蓋自地養人以來農之書具矣昭載經籍雜出傳記垂示後人者不爲不備降以後世農家者流各以土宜時務爭新逞奇凡可以裨益農功之方無不詳言而筆之互相傳授流播遠近雖深山僻野之人苟留心於食土謀生則莫不見聞而嘗試之且以農民言之目今緣畝襏襫之氓觀其爲人蠢蠢無知若不辨一二而問以農務則能知播植之期耘耔之方而其中鷄皮鮐背之老則或有能區別土性之宜預占水旱之徵敎其子孫鄰里爲預備謀食之道此非有資於古方而由其專力一心無他外念久於其事驗以旣往至愚之中自生知覺故耳故夫子曰吾不如老農由是觀之則我東之田疇多荒杼軸俱空非由乎農書之不備今之農政不在於農書之頒示而自有其本而當先者矣傳曰一人不耕天下有飢者韓愈曰農之家一而食粟之家六如之何其民不窮且盜也噫我國之民人不耕而食粟者不知其幾許人幾許戶矣因緣冒托於吏胥輿儓之藪朝暮追逐於廛市駔儈之叢下於此則東西浮浪行止無定乘便學商闖機爲盜者不億其麗究其本分則勞力食人之流而皆欲不勞而食於人不但食於人皆欲美其衣豐其食名分隳墮風俗頹敗姦宄僭犯百弊俱生皆此輩之害而害最先及於農民哀彼農民終歲肸肸勤苦萬狀及其秋成侵漁攘奪之害十百其端雖逢樂歲鋤犁空壁而視彼不耕之徒則四時不勞其力而服食踰分反以賤下之禮待農夫農夫之稍黠者憤恨而無如何則又從以慕效之失其良心棄其本業者在在踵相接也夫旣然矣而州縣賦於民之政若身傭戶徭徵租催糴及其他斂於里徵於族之種種秕政皆獨及於農夫彼不耕遊食之徒固無預焉蓋其守我鄕土修我職業者方是我民而來去無系踰分規避則不可謂之民故其勢不得不然而彼逸而此勞彼免而此不免則官府政令又若爲淵藪而驅魚雀故流亡之相續戶口之日縮非獨爲荒歉之害而八域黎庶不耕者殆過半矣通計一國上下人民則可謂農之家一而食粟之家幾八九矣臣聞我國原田爲一百三十萬結在今國賦應入之稅雖未知其爲幾何以田野視之則不闢荒棄之土幾三之一頃畝溝洫之形尙存於草樹茂穢之中可知其昔之耕懇今焉陳棄矣自我先大王光臨五紀我殿下御極以來式至于今七十餘載之間神功聖化嵬嵬蕩蕩金膏玉燭洋溢和調八域生靈涵育生息於其中者極其殷盛在今民部戶口之數雖未知其爲幾何以居民觀之則通衢四達之處廛市交會之所肉店酒含日漸繁滋破落遊手賭博惡少聚徒成群酗酒鬪鬨之聲日夜不絶而所謂農村田家則蕭條籬落三五相鄰昔之殷富過半丘墟鳥形鵠面負薪挑菜苟充一日之飢者十居七八則可知農夫之鮮且貧而遊民之多且逸也農民之鮮少貧殘如是之甚故其農作之狀非不勞且勤而事力之不逮耕耘之有違固其勢也而水旱之災又從而傷之則畢竟歸於無秋非昧於興作之方而然也臣愚竊以爲當今農政先務在於盡驅遊食之民緣南畝而歸於農而後農書可用也伏願殿下姑緩求農書之旨先講作我民之道凡所以勞之來之蕫之威之輔之益之之方博求廣詢斷於聖心作爲令甲昭示中外使一國之遊民有所畏憚而不敢狃於前習有所感化而自能底於本業又使貧殘之農夫亦有所興起勸勉殫心奏功同享太平則至於興水功相土宜利農器之方不待播告揭示而各盡其妙俱收其功人事極修天災可弭則漢之紅腐相仍唐之斗米三四錢豈專美於前哉昔漢文帝能致豐富之俗雖緣於躬修玄默之效當時時措政令之得宜者尙可考於史冊中如富商大賈禁其衣綿綺而折辱之力田之人列於實行之科而選擧之之類皆其所以移風易俗之一端凡此敎導弛張之道豈有古今之異宜哉惟殿下念哉臣又以東民切骨之瘼有可附陳者本道採蔘事卽我聖上所未聞知之擧而實爲一道農民之巨害臣忝在本道守土之列當此求言之辰目見其愁冤無告之狀而敢不一言於聖明虛佇之下乎本府介於深峽之中一境皆山也磽确田疇赤埴土性不宜稻禾惟産稷黍人民之生理不膚故戶不滿二千五百依巖架簷因石爲墻與鹿豕無別然愚騃淳朴之風實守分之良民也惟其根本如是故生涯艱楚而山峽土物貢納之數則色色頗夥種種難支而採蔘一節創設未久無益於上貢之實徒爲妨農之劇弊在昔本府上貢人蔘爲十一兩七錢己酉大水汰落崖谷之後産蔘之處盡爲磋砑石角採得漸稀封進無路故四兩則爲京作貢而直納貢蔘錢二百兩於京司其餘各等所封七兩七錢而四錢七分移送于補蔘庫自營門封進本府實封進爲七兩二錢三分價本則詳定廳上下錢四百三十兩二錢五分營門補蔘庫上下錢一百八十兩合爲六百十兩二錢五分自營門別定蔘商一人給此價錢句管本府貢蔘事而兩處上下價錢不足於貢蔘之資故又自本府東西措備前後添補錢七百九十兩合爲一千四百兩二錢五分散給民間每年取息以爲添給蔘商之資故徵捧之際每不免徵族斂里之弊矣往在辛亥本道道臣尹師國始出土民勸採之法蓋蔘有家山兩種種於家者性味功用劣於産於山者産於山者漸貴而價高種於家者易得而價賤蔘商是謀利下賤不知分義道理每有家蔘混入封進之弊故用是爲悶使一道貢蔘之邑每秋勸起一境之民散入山麓人人各自採得則蔘商準價買取擇其好品以爲進貢之需蓋其意以爲如是爲規則可防家蔘混入之奸而採得之民亦得高價必有自願樂赴之心云耳不料其法愈密而奸愈生欲利民而反遺害也臣於本府勸採時觀之蔘商來督勸採之期則自官別定監色擇差里任一境之民籍其家坐五戶作統驅督入山無敢後者蠢愚無知初不辨人蔘莖葉者亦不免焉始自七月至九月隕蘀而後乃許下山其中誠有慣知産蔘之地素藏採藥之具者不過十百中一二而其餘盡是無知被驅之愚氓耳緣崖陟嶂櫛爬荊榛露宿風餐飢渴顚仆竟不得一莖丫蔘者滔滔皆是而歸視其田則稷黍倒穗豆菽成箕稚兒羸婦腰鎌帶索力盡戴負山禽谷獸利嘴長牙恣其噬嚙一年勤苦過半歸虛此際民情想復如何且峽民最重種麥七月刈草補其灰也前期屢耕膏其土也秋分前後占早晩也選日落種適燥濕也一愆其候則來歲無麥可坐而知此最爲入山之氓相告冤歎不暇念及於採蔘者也民情如是故所謂蔘商益售射利之計遂有納錢免役之習一戶所斂幾至三四錢而雖貧殘之民惟恐不及間入廉探而窮詰嚴禁則抵死牢諱無以摘發蓋其納錢之弊小而妨農之害大故也畢竟蔘商買得之道與勸採前少無異焉其他蔘商藉重肆慾之弊不可枚數而姑以價本言之七兩餘蔘貢各樣所費之錢殆近數千兩而猶有歲歲增加之慮進上以串人情以馱之諺自古有之復豈有若是之甚哉守土之臣豈無知此弊之人至於矯救之道則其於補東則西綻塞前則後潰何哉推一反三不但一道之民情八域州縣之弊瘼不問而知此而不革其將男不耕婦不織無民而後已矣或謂勸採一款事係莫重分義道理不敢言弊臣則竊以爲不然爲人臣者爲莫重御供當思盡善盡美之道苟有一毫不便於民則其在獻芹之義不誠莫甚況勸採以前御供無闕勸採以後御供無補而徒開蔘商謀利之路釀成一道妨農之害而身忝受恩分憂之地豈敢使愚民爲御供而有不便之言乎故臣謂此弊不可不言此法不可不罷也本府本以道內之一小縣邑部煙戶僅至百數依山傍水冷落凋殘而戊寅以後陞秩爲府仙寢胎封奉在十里之內梅竹之樓便同行宮淸冷之浦又有碑閣無論吏隷良民常時守護警勅之方卽他邑所無之重任每年道臣春秋奉審及寒食祭官五六守宰之騶從殆近六七十名有違各陵定式而此非本府所可釐正流來謬例荏苒因循迎送之節廚傳之費皆自本府擔當一府上下奔走擧行不遑暇食官力之蕩殘姑不足恤而吏民之疲勞殆難支保然職分內事雖下賤無知豈敢言勞而第有一事政合變通者京鄕之犯罪徒流人定配所到付者無歲無之或有厥數夥然之時自官各定保受主人於府內民戶則所謂罪人者多是無法怙終之類小不如意則行惡於主人無所不至爲其主者俱是饘粥難繼之民供給服食主客俱困而不得分毫之償反受詬罵之辱不勝其苦比有撤家而逃者此雖非本府獨有之弊本府府內之民旣有他邑所無之重役則不可無拔例顧恤之典臣謂從今以往無論京外有罪徒流之類勿定配所於本府以爲一分奠安之道似合便宜矣臣感激明命冒陳瞽說言雖近於塞白情實出於披丹瞻望宸極恭俟財幸臣無任云云省疏具悉三條所陳皆甚質實爾所謂使民緣南畝歸於農然後農書可用爾說約而盡今之弊俗惟知趨錐利任他不抑何望反本先從爾邑之曠土躬作田畯今日闢一隅明日墾一頃能有日闢之效則可謂不負知爾下諭道臣來頭夏冬殿最時該倅實績措語懸註於題目之下所謂勸採之規徒開蔘商牟利之路釀成一道妨農之害云者事理皎然旣聞之後何可任其爲弊亦爲下諭道臣斯速釐改狀聞附陳事此後京外勿爲輕定配所事分付